《生朝自寿示诸生和子由生日》
明代·李之世

蠕动皆含灵，脩短亦不一。偶然脩短之，岂必天所骘。

俗士强安排，持券邀所必。至人冥于虚，君子践其实。

体堕形匪拘，神藏聪可黜。潜然返厥初，生理亦云毕。

我年过半百，所遇半凶吉。流坎乘化运，憺漠守神室。

未免与俗缘，所欠焚研笔。我自观其生，君勿庆余日。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。